Κωνσταντίνος Χριστοφόρου

Ο Κωνσταντίνος Χριστοφόρου (Λεμεσός 25 Απριλίου 1977) είναι Ελληνοκύπριος τραγουδιστής.

 Καριέρα 
Γεννήθηκε στις 25 Απριλίου του 1977 στη Λεμεσό. Ξεκίνησε την καριέρα του σε ηλικία 17 ετών κυκλοφορώντας το EP "Κωνσταντίνος" που έγινε πλατινένιο. 

Το 1996 εκπροσώπησε την Κύπρο στο διαγωνισμό τραγουδιού της Eurovision με το τραγούδι "Μόνο Για Μας" τερματίζοντας στην 9η θέση. Το "Μόνο Για Μας" ήταν και το πρώτο single και προπομπός του πρώτου ολοκληρωμένου δίσκου του με τίτλο "Ό,τι Μ' Αφορά". Αυτό κυκλοφόρησε στην Κύπρο, όπου θεωρήθηκε το πρώτο άλμπουμ που έγινε δύο φορές πλατινένιο με εγχώρια παραγωγή.

Ακολούθως έφυγε από την Κύπρο για να ξεκινήσει την πορεία του στην Ελλάδα και πρώτη του συνεργασία ήταν με την Άννα Βίσση και τον Σάκη Ρουβά. Συμμετείχε στα φωνητικά του μεγαλύτερου σε πωλήσεις δίσκου του 1997 Τραύμα της Άννας Βίσση ενώ το 1998 συνόδευσε τη Βίσση στην παγκόσμια της περιοδεία.

Συνέχισε τη σόλο πορεία του κυκλοφορώντας αποκλειστικά στην Κύπρο ακόμα ένα EP που έγινε κι αυτό πλατινένιο ("2000 Κεριά").

Το 1999 έγινε μέλος του συγκροτήματος One, του πρώτου νεανικού ανδρικού συγκροτήματος στην Ελλάδα. Το συγκρότημα κυκλοφόρησε τρεις ολοκληρωμένους δίσκους, όλοι εκ των οποίων έγιναν πλατινένιοι, και ένα live δίσκο, ενώ τα περισσότερα τους single έφτασαν στο ελληνικό και κυπριακό top 10. Διαγωνίστηκε ως μέλος των One στη Eurovision το 2002 για την Κύπρο με το τραγούδι "Gimme" που έφτασε την 6η θέση.

Τον Φεβρουάριο του 2003 ανακοινώνεται η αποχώρηση του από το συγκρότημα και το νέο solo δισκογραφικό βήμα δεν άργησε να έρθει. Τον Σεπτέμβριο του ίδιου χρόνου, κυκλοφορεί το δεύτερο προσωπικό του album (πρώτο στην Ελλάδα) με τίτλο Η αγάπη σου πάει. Ο δίσκος σημειώνει ιδιαίτερη αποδοχή και το ομότιτλο single φτάνει στην κορυφή των ελληνικών charts. Ο δίσκος περιλαμβάνει το ντουέτο με την Άννα Βίσση "Ποτέ Μη Λες Ποτέ" το οποίο έφτασε στις πρώτες θέσεις των ελληνικών και κυπριακών charts και έγινε πλατινένιος στην Κύπρο.

Το Σεπτέμβριο του 2004 κυκλοφόρησε το επόμενο του solo album με τίτλο Ιδιωτική Παράσταση και το πρώτο single από το δίσκο ("Έτσι") έγινε μεγάλη επιτυχία. Το 2005 επιλέχθηκε από το ΡΙΚ για να εκπροσωπήσει ξανά την Κύπρο στο διαγωνισμό τραγουδιού της Eurovision με το τραγούδι "Ela Ela". Η συμμετοχή αυτή, ωστόσο, δεν είχε παρόμοια αποτελέσματα με τις δύο προηγούμενες του αφού καταλαμβάνει τη 18η θέση. Το τραγούδι "Ela Ela" συμπεριλαμβάνεται στη δεύτερη έκδοση του δίσκου "Ιδιωτική Παράσταση".

Επόμενο δισκογραφικό του βήμα είναι η κυκλοφορία του album ‘Ο Γύρος Του Κόσμου’ τον Σεπτέμβριο του 2005 που περιλαμβάνει τα singles "Μόλις Χώρισα" και το ντουέτο με τη Κατερίνα Στανίση "Μίλα".

Τον Ιούνιο του 2006 ο Χριστοφόρου κυκλοφορεί το EP ‘θες Να Κάνουμε Σχέση’. Αυτή του η κυκλοφορεί είναι η πρώτη προσωπική, και μέχρι στιγμής μοναδική, που καταφέρνει να γίνει Χρυσή στην Ελλάδα. Τον Σεπτέμβριο του ίδιου χρόνου ανακοινώνεται η αποχώρηση του Κωνσταντίνου από το δυναμικό της Minos EMI και ταυτόχρονα κυκλοφορεί η πρώτη συλλογή του καλλιτέχνη που περιλαμβάνει κάποιες από τις επιτυχίες του από το 2003 μέχρι το 2006.

Αμέσως ο καλλιτέχνης εντάσσεται στο δυναμικό της Virus Records και το Φεβρουάριο του 2007 κυκλοφορεί το 5ο του album ‘Η Αλήθεια Είναι Μία’. Ο δίσκος περιλαμβάνει τις επιτυχίες "Στάσου Ένα Λεπτό", "Μήπως", "Αχ Αγάπη" και "Πόσο Μ' Αγαπάς".

Το Μάιο του 2008 επανέρχεται με το ΕP ‘Ιστορία 2008’ που περιλαμβάνει 3 διασκευές γνωστών τραγουδιών από τη δεκαετία του 1990 και 2 νέα τραγούδια, συνθέσεις του ιδίου. Μεγαλύτερη επιτυχία της κυκλοφορίας αυτής είναι το ντουέτο με την Κωνσταντίνα (μία διασκευή παλαιότερου τραγουδιού της ερμηνεύτριας) "Αυτό Το Βράδυ Θα 'Ναι Δικό Μας", που ψηφίστηκε ως το τραγούδι της χρονιάς για το 2008 στην Κύπρο. 

Τον Απρίλιο του 2009, με τη διάλυση της Virus Music, ο Χριστοφόρου επέστρεψε στην Minos ΕΜΙ και κυκλοφορεί το έκτο άλμπουμ του με τίτλο "Αλλιώς".

Στις 7 Φεβρουαρίου του 2010 το τραγούδι του Angel τερμάτισε στην 2η θέση με μικρή διαφορά από το νικητή Τζον Λίλιγκριν στην επιλογή της συμμετοχής της Κύπρου στο διαγωνισμό της Eurovision για τη χρονιά αυτή.

Το 2011 ο Χριστοφόρου συνεργάστηκε με τον σκηνοθέτη Άγγελο Διαμαντουλάκη και είναι ο ερμηνευτής στο τραγούδι τίτλων της κινηματογραφικής ταινίας "Το μυστικό του λόφου".

Επίσης τη σεζόν 2011-2012 διαγωνίστηκε στο τηλεοπτικό σόου Dancing on Ice του ΑΝΤ1.

Από το 2010 μέχρι σήμερα κυκλοφόρησε σειρά από digital singles ανάμεσα τους τα τραγούδια "Οξυγόνο" (ντουέτο με την Ελένη Δήμου), "Ρεκόρ", "Καλημέρα", "Για Όλα Ικανός", "Ανεβαίνω", "Να Ρωτάω Τα Κύματα", "Του Αιγαίου τα Blues" και "Εδώ Αρχίζουν Όλα", τα περισσότερα από τα οποία διέγραψαν καλή πορεία στα Ελληνικά και Κυπριακά charts.

Παραπομπές

 Εξωτερικοί σύνδεσμοι 
 Χριστοφόρου στο Instagram
 Χριστοφόρου στο Facebook 
 Χριστοφόρου στο Youtube
 Χριστοφόρου στο Discogs

Κατηγορία:Κύπριοι τραγουδιστές
Κατηγορία:Έλληνες τραγουδιστές
Κατηγορία:Συμμετέχοντες στο διαγωνισμό τραγουδιού Eurovision με την Κύπρο